Bejaarde se liggaam in bad water gevindArgieffoto: Kent Williamson ŉ Vrou het Saterdagmiddag op haar bejaarde ma se liggaam in ŉ bad water in haar huis in die Kraaibosch Country Estate in George afgekom. Kapt. Malcolm Pojie, woordvoerder van die polisie, het gesê Isabella Kruger (77) se dogter het omstreeks 13:00 die gru-ontdekking gemaak. Kruger was nog in haar slaapklere geklee. “Daar was geen ooglopende merke aan [Kruger] se liggaam wat vir ons ŉ aanduiding kan gee van hoe sy vermoor is nie. ŉ Nadoodse ondersoek sal die oorsaak van haar dood bepaal,” het Pojie gesê. Hy het gesê een of meer verdagtes het vermoedelik deur ŉ venster toegang tot die huis verkry. Daar was bloedspatsels in die huis wat die polisie laat vermoed dat daar ŉ struweling was. Dit is nog nie duidelik wat uit die huis gesteel is nie. “Die verdagte of verdagtes het met die oorledene se Honda Jazz gevlug. Die motor is later verlate op die Saasveldpad gevind. Dit lyk asof die bestuurder beheer oor die voertuig verloor en dit van die pad af gery het. Die verdagte het die motor net daar gelos.” Volgens Pojie word toegang tot die Kraaibosch Country Estate deur middel van ŉ valhek of geslote voetgangerhek beheer. Hy het gesê daar is egter tans konstruksiewerk in die kompleks aan die gang en daarom gaan baie mense, wat nie inwoners is nie, ook by die kompleks in en uit. ŉ Saak van moord word ondersoek. Maroela Media verneem twee verdagtes is intussen in verband met Kruger se moord in hegtenis geneem. Pojie kon dit nie onmiddellik bevestig nie en Maroela Media wag op terugvoer.